runetrust/blame-folketinget-dk huggingface dataset:
Mikkel Bjørn (DF), 2025-04-03:
Jeg kunne godt tænke mig at vide, hvad det helt præcis er for nogle positive elementer eller fordele, Danmark drager af at være medlem af den her konvention, der tvinger os til at give statsborgerskab til kriminelle mennesker.
Og hvis ikke ordføreren kan nævne nogen, er det jo mildest talt absurd ikke at ville være med til at opsige den konvention.
Frederik Vad (S), 2025-04-03:
Og tak til ordføreren for talen.
SF har jo sagt, at de gerne vil have en rød regering efter folketingsvalget, og at de gerne vil indgå i den røde regering.
Så kunne jeg godt tænke mig at spørge ordføreren, for ordføreren holdt jo også en generel tale om vigtigheden af international retsorden, internationale systemer osv.: Er det en prioritet for SF, at en sådan rød regering fortsætter med benhårdt at presse på for at ændre ved de konventioner, der gør, at der er alt for mange mennesker, der er nødt til at blive her, men som ikke skal være her?
Vil det være en prioritet for SF i en ny rød regering, at vi skal presse de konventioner til det alleralleryderste?
Karsten Filsø (SF), 2025-04-03:
SF anerkender de internationale konventioner.
Jeg vil ikke stå og love, hvor langt vi ønsker at gå fra SF's side.
Vi accepterer de internationale spilleregler, og det vil jeg gerne slå meget fast, men vi er altid villige til at diskutere, hvor langt vi kan gå.
Frederik Vad (S), 2025-04-03:
Men det her er en lille smule vigtigt, synes jeg, for hvis de røde partier og Socialdemokratiet skal lave noget sammen på et tidspunkt, så er det jo vigtigt, at der er andre end Socialdemokratiet, der mener, at vi skal udfordre det her system; ellers bliver det jo sværere at lægge arm med Enhedslisten, Alternativet og Radikale Venstre, som ikke vil vide noget af det her.
Derfor vil jeg bare gerne høre: Er SF med på den galej, der siger, at det her system er uholdbart i den nuværende form, og at det er nødt til at blive udfordret, og at hvis ikke det bliver udfordret, så ender det med generelt at true opbakningen til det her system på sigt – fordi folk ikke vil finde sig i, at vi ikke kan smide kriminelle ud?
Karsten Filsø (SF), 2025-04-03:
Jeg står ikke i en position her med stjerner nok på skuldrene til at lægge en linje fremover.
Og jeg vil gentage, hvad jeg har sagt før: Vi lægger vægt på de internationale konventioner, men vi er også villige til at indgå i samtaler med Socialdemokratiet og andre partier om, hvad der giver mening, og hvordan vi kan udfordre det, når vi synes, at det giver mening at udfordre det.
Anders Kronborg (S), 2025-04-03:
Tak for det.
Jeg har respekt for, at ordføreren fra SF stiller op som vikar, men vi er jo nødt til at diskutere med dem, der i salen, og ordføreren repræsenterer jo SF.
SF er jo ikke en ligegyldig spiller i dansk politik; jeg kan jo også se, at SF benytter mange lejligheder til at bejle til, at man gerne på et tidspunkt vil i regering igen og tage et ansvar for Danmark.
Jeg kunne godt tænke mig at dykke ned i en helt konkret sag.
Det er også den, man kalder Christianiasagen.
Jeg bruger et citat, og det er fra TV 2's hjemmeside den 5. december 2024; det var, da der blev afsagt livstidsdomme i en drabssag.
Der siger SF's retsordfører, Karina Lorentzen Dehnhardt: »I min optik er det mærkeligt, at man kan få lov til at blive i Danmark ...«
Nu forstår jeg, at SF's ordfører kun vil tage bestik af, hvordan man vil forholde sig til konventionerne, så skal jeg tolke SF's retsordførers udtalelser som hendes personlige holdning, eller er det SF's holdning?
Altså, citatet er kun ½ år gammelt.
Karsten Filsø (SF), 2025-04-03:
Jeg står her for at repræsentere SF's holdning, så det vil jeg gerne slå fast.
Hvis det er sådan, at folk har fået voldsomme straffe, går vi selvfølgelig ind for, at de skal udvises af Danmark.
Anders Kronborg (S), 2025-04-03:
Men hvis det skal kunne lade sig gøre i nogle tilfælde, skal vi jo også udfordre konventionerne.
Og det er jo sådan set det, mit spørgsmål går på: Er SF klar til at tage det ansvar sammen med en socialdemokratisk ledelse af Danmark, at vi kører en stram udlændingepolitik, at SF tilslutter sig indfødsretsaftalen, og at SF sammen med Socialdemokratiet udfordrer de internationale konventioner?
Er SF klar til det ansvar?
Karsten Filsø (SF), 2025-04-03:
SF er klar til at udfordre konventionerne i den udstrækning, det giver mening; det er jeg nødt til at sige.
Altså, vi ønsker at indgå i samtaler med Socialdemokratiet og andre om, hvordan vi kan lave en stram og fair udlændingepolitik inden for de rammer, der gælder – og også finde ud af, hvor grænserne er henne.
Kristian Bøgsted (DD), 2025-04-03:
Det kan godt være, at hr. Mikkel Bjørn og jeg er nødt til at tage en nærmere snak om, hvad de ting, jeg står og siger oppe på talerstolen, rent faktisk betyder.
Jeg står faktisk heroppe og taler ekstremt positivt om det forslag her.
Men vi er seriøse om det og har også nogle ting til udvalgsbehandlingen, hvor vi gerne vil have undersøgt de præcise konsekvenser nærmere.
Men det beslutningsforslag, som hr. Mikkel Bjørn på vegne af Dansk Folkeparti har fremsat her, er faktisk et forslag, vi ser positivt på, fordi der er nødt til at skulle ske nogle ændringer.
Hans Andersen (V), 2025-04-03:
Tak for ordet.
Derudover mener vi, at det også er i Danmarks egen interesse at begrænse statsløshed i verden.
Hvis vi tilsidesætter internationale regler om statsløshed, er det jo svært at gøre indsigelser, hvis andre lande begynder at tage statsborgerskabet fra deres borgere, og hvis udlændinge i Danmark bliver gjort statsløs, vil det jo være vanskeligt, hvis ikke umuligt at udvise dem og sikre hjemsendelse, hvis de f.eks. begår kriminalitet.
Så Danmark har en egeninteresse i, at statsløshed begrænses.
Dermed ikke sagt, at konventionerne er perfekte eller problemfri – det er de bestemt ikke – og de spænder nogle gange ben for den politik, vi gerne vil føre, men det fører ikke til, at konklusionen så er, vi skal melde os ud.
Det har taget tid at få det løbet i gang, men nu er vi i gang med arbejdet, og bedre sent end aldrig.
Vi skal give os selv mest muligt albuerum inden for de internationale konventioner, og vi skal presse på for hele tiden at åbne op for nye muligheder for at frakende et statsborgerskab ved grov kriminalitet.
Men selv om det på overfladen kan virke fristende at stemme for det her beslutningsforslag, mener vi i Venstre ikke, at det er vejen frem eller for den sags skyld i Danmarks interesse.
Derfor kan vi ikke støtte beslutningsforslaget, og jeg skal hilse fra Moderaternes Mohammad Rona, som desværre er forhindret i at være til stede i salen, og sige, at de ligeledes ikke kan stemme for beslutningsforslaget.
Tak for ordet.
Mikkel Bjørn (DF), 2025-04-03:
Tak for det.
Venstres ordfører siger, at hvis udlændinge i Danmark bliver gjort statsløse, kan vi ikke sende dem hjem, og derfor vil man ikke stemme for forslaget.
Det giver ingen mening!
De er statsløse.
Det her er jo en konvention, der tvinger os til at give dem dansk statsborgerskab, og derfor kan vi ikke sende dem hjem.
Så ordførerens argumentation er et argument for det, som Dansk Folkeparti foreslår her.
Det her er en konvention, der tvinger os til at give statsborgerskab til kriminelle mennesker, som vi så efterfølgende ikke kan sende hjem.
De er statsløse.
Det her er ikke en konvention, der forhindrer dem i at blive statsløse, det er en konvention, der gør de statsløse mennesker til danske statsborgere med den konsekvens, at vi så ikke kan sende dem hjem.
Det er det, det handler om med den her konvention.
Der kunne det være rart at høre, hvad Venstre mener om det.
Hans Andersen (V), 2025-04-03:
Nu har vi så på tredje dag en diskussion af vores generelle udlændinge- og integrationspolitik i Danmark, og det er også rigtig godt, at vi kommer grundigt omkring alle hjerner.
Men Venstre har den opfattelse, at det her grundlæggende er en stillingtagen, om man går ind for en regelbaseret verdensorden, eller om man ikke gør det.
Jeg er med på, at Dansk Folkeparti ønsker at melde sig ud af konventioner.
Der er vi ikke enige med Dansk Folkeparti.
Vi ser sådan set ingen interesse i at melde sig ud af verdenssamfundet, for vi mener sådan set, at der er en klar fordel for Danmark i at være med.
Så er vi på nogle strækninger uenige i noget af det, som vi er forpligtet til, og derfor ønsker vi at lave det om, men det fører ikke til den konklusion hos Venstre, at vi blot skal melde os ud af alle konventioner.
Mikkel Bjørn (DF), 2025-04-03:
Men hvorfor skal danskerne se deres fædreland reduceret til en automat, hvor man kan trække et statsborgerskab, selv om man er dømt for bestialske forbrydelser, alene fordi man er statsløs?
Hvordan er det på nogen måde i danskernes interesse?
Hvad er et internationalt regelbaseret samfund, hvis de regler betyder, at de tvinger os til at give statsborgerskaber til dybt kriminelle mennesker?
Det er fuldstændig langt ude.
Kan ordføreren nævne et eneste godt argument for den her konvention i dansk sammenhæng?
Hans Andersen (V), 2025-04-03:
Helt grundlæggende er argumentet, som Venstre ser det, at hvis ikke vi har et regelbaseret samfund, hvor der sådan set er en statsløsekonvention, der forpligter lande, ikke kun Danmark, til at give statsborgerskab til statsløse, så tænker jeg, og så er vores opfattelse, at så er vi dårligt stillet.
Så er det jo ikke kun 0, som bliver optaget af statsløsekonventionen i Danmark, så kunne det være langt, langt flere, for de ville sådan set strømme til Danmark.
Det er vores opfattelse.
Sandra Elisabeth Skalvig (LA), 2025-04-03:
Tak for det.
Jeg tror, jeg bliver nødt til at starte med at sige, at jeg er en lille smule forvirret over, hvad det er, Venstre helt præcis mener i forhold til statsløsekonventionen og statsløse generelt, men også til konventionerne generelt i forhold til indfødsretspolitikken i Danmark.
Så jeg tror, jeg vil starte med at spørge ordføreren: Hvem mener ordføreren skal afgøre, hvilke personer der får dansk indfødsret i Danmark?
Er det Folketinget, som det står skrevet i grundloven, eller er det i højere grad konventionerne?
Hans Andersen (V), 2025-04-03:
Vi mener, det er Folketinget.
Sandra Elisabeth Skalvig (LA), 2025-04-03:
Og hvad vil Venstre gøre, for at vi når derhen, hvor det ikke er konventionerne, der afgør, hvilke personer vi skal give statsborgerskab til?
Hans Andersen (V), 2025-04-03:
Jeg synes, det er vigtigt, at man gør sig overvejelser over, om man vil støtte Dansk Folkepartis beslutningsforslag, altså melde sig ud af statsløsekonventionen, eller, som vi vil i Venstre, prøve at arbejde for at ændre konventionerne på en sådan måde, at vi i højere grad kan få gennemført de synspunkter, vi har.
Og vi er altså for det sidste.
Vi mener ikke, at svaret er, at vi blot skal melde os ud og dermed tage konsekvenserne af det.
Anders Kronborg (S), 2025-04-03:
Tak for det.
I den tid, hvor ordføreren og jeg har samarbejdet siden valget i 2022, har der været seks lovforslag til behandling herinde i Folketingssalen om tildeling af dansk indfødsret.
Det er her, hvor der er en lang liste med navne på folk, som skal have statsborgerskab.
Det foregik i april 2022, februar 2023, april 2023, oktober 2023, april 2024 og oktober 2024.
Jeg kender jo ordføreren som meget, meget grundig i sit arbejde, så vil ordføreren ikke være sød at oplyse, hvor mange der er blevet tildelt statsborgerskab efter statsløsekonventionen på de seks lovforslag, der har været i den her valgperiode.
Kristian Bøgsted (DD), 2025-04-03:
Ordføreren ved udmærket godt, at det tal har jeg ikke stående på mine papirer her.
Jeg vil meget gerne finde det og sende det til ordføreren, men det tænker jeg ikke at jeg behøver, for jeg er ret sikker på, at hr. Anders Kronborg allerede har det tal og giver mig det lige om et øjeblik, når han får ordet igen.
Anders Kronborg (S), 2025-04-03:
Det er to.
Det er to personer.
Der er to personer på seks lovforslag, som har fået tildelt statsborgerskab efter statsløsekonventionen i den periode, hvor ordføreren har siddet i Indfødsretsudvalget.
Ordføreren svinger sig op på næsten samme højde som hr. Mikkel Bjørn og siger, at vi bare uddeler statsborgerskaber i flæng til kriminelle udlændinge osv., men det er jo simpelt hen ikke korrekt.
Der er væsentlig strammere regler nu, end dengang fru Inger Støjberg sad på magten, altså ordførerens partifælle.
Men jeg kunne godt tænke mig at spørge ordføreren, for vi er altså nødt til at finde ud af, om der er en forskel på Danmarksdemokraterne og Dansk Folkeparti: Hvis hr. Mikkel Bjørn kommer og spørger ordføreren, om partiet Danmarksdemokraterne vil have Danmark ud af de internationale konventioner,
hvad er svaret så?
Mikkel Bjørn (DF), 2025-04-03:
Tak for det.
Jeg synes, det er skuffende, at Danmarksdemokraterne ikke vil bakke op om et forslag om at opsige en konvention, der tvinger os til at give statsborgerskaber til mennesker dømt for voldtægt, bandekriminalitet og andre grove personfarlige forbrydelser.
Altså, er Danmarksdemokraterne ikke et parti, der varetager Danmarks interesser og sætter danskernes sikkerhed og tryghed forrest?
Hvis det er tilfældet, kan man da ikke mene andet, end at vi skal opsige en international lov, der tvinger os til at give statsborgerskaber til mennesker dømt for de mest bestialske personfarlige forbrydelser.
Sandra Elisabeth Skalvig (LA), 2025-04-03:
Tak for ordet, og tak til hr. Mikkel Bjørn og Dansk Folkeparti for at føre debatten om konventionerne ind i Folketingssalen endnu en gang.
Det er en debat om, hvorvidt Danmark skal udtræde af FN's konvention om begrænsning af statsløshed.
Selv om mange nok vil se det som et meget kontroversielt forslag, er vi efter min mening et sted, hvor vi bliver nødt til at se realiteterne i øjnene.
For vi kan ikke bare blive ved med at vente.
I Liberal Alliance mener vi, at vi i Danmark skal være meget varsomme med, hvilke mennesker vi tildeler statsborgerskab til.
Af den årsag mener vi ikke, at kriminelle udlændinge skal have statsborgerskab.
Et statsborgerskab er noget ganske særligt.
Det er en tillidserklæring, som forudsætter respekt for danske værdier, love og vores demokrati.
Men vi befinder os desværre i en tid, hvor statsløsekonventionen bliver en større og større barriere for, at vi i Danmark kan føre en ansvarlig indfødsretspolitik.
Statsløsekonventionen stammer fra en anden tid, og den tager på ingen måde højde for de udfordringer, som vi står over for i dag.
Man skal ikke befinde sig mange øjeblikke i indre København for at blive bekræftet i, at vores samfund er ved at udvikle sig i en negativ retning.
Ønsker vi et Danmark, hvor islamistiske normer og værdier dominerer i gadebilledet, og hvor parallelsamfund og religiøse særkrav sætter dagsordenen?
Skal vores børn og børnebørn vokse op i et land, hvor de føler sig fremmede i deres eget hjem, fordi vi har givet køb på det, der gjorde Danmark til Danmark?
Eller ønsker vi at bevare det land, vi kender, hvor der er frihed, ligestilling, ytringsfrihed og en stærk sammenhængskraft?
Skal vi bøje os for kulturer, der ikke vil integreres, eller skal vi insistere på, at det er dansk kultur, der danner rammen om livet i Danmark?
De er opbygget over generationer og har rødder i historiske kampe for demokrati, retfærdighed og frihed.
Derfor mener jeg også, at det er vigtigt, at vi har modet til klart at sikre, at de værdier, der har skabt og formet Danmark gennem generationer, ikke bliver undergravet.
I Liberal Alliance har vi indtil nu delt regeringens intention om at udfordre og afsøge muligheden for at ændre de internationale konventioner.
Men efter 2½ år med denne regering er arbejdet dårlig begyndt.
Nu, et halvt år efter, kan vi blot konstatere, at de har ansat en konventionsambassadør på deltid.
Det understreger desværre, at regeringen ikke tager opgaven alvorligt.
For hvor længe skal vi blive ved med at give statsborgerskab på alt for lempelige vilkår til personer, der ikke vil det bedste for Danmark?
Hvor længe skal vi blive ved med at forsvare konventioner, der holder hånden over mennesker, der vil undergrave vores samfund?
I Liberal Alliance mener vi ikke, at en konvention må forhindre os i at beskytte vores land, vores demokrati eller vores fælles fremtid.
Derfor ønsker vi at arbejde for en udtrædelse af statsløsekonventionen, så vi i Danmark kan føre en ansvarlig indfødsretspolitik.
Afslutningsvis er det vigtigt for mig at understrege, at en udtrædelse af statsløsekonventionen naturligvis skal ske på en hensigtsmæssig og ansvarlig måde.
Kristian Bøgsted (DD), 2025-04-03:
Så er svaret, at generelt set vil Danmarksdemokraterne ikke ud af samtlige internationale konventioner.
Men vi vil ændre på dem.
Anders Kronborg (S), 2025-04-03:
Tak for det.
Det var da noget af en melding, må man sige.
Der kan vi jo så konstatere, at hvor hr. Kristian Bøgsted fra Danmarksdemokraterne ikke vil høre tale om en udtrædelse af konventionerne, rykker LA til højre for Danmarksdemokraterne og ønsker nu en udtrædelse af statsløsekonventionen.
Det her er jo meget, meget alvorligt, så jeg kunne godt tænke mig at spørge, om vi skal forstå det sådan, at det bliver et krav fra Liberal Alliance i forbindelse med et kommende blåt regeringsgrundlag, hvis der skulle være et blåt flertal i Folketinget, eller om det bare er tomme ord fra talerstolen.
Er man klar til at omsætte det, så det bliver et reelt krav til et regeringsgrundlag på blå side, hvis der skulle være et blåt flertal?
Sandra Elisabeth Skalvig (LA), 2025-04-03:
Jeg anerkender, at hr. Frederik Vad ikke er Socialdemokratiets indfødsretsordfører.
Derfor tænker jeg heller ikke, at hr. Frederik Vad har læst, hvad det er for nogle vilkår, vi har givet de her mennesker statsborgerskab på.
Hans Andersen (V), 2025-04-03:
Tak for det, og tak for talen.
Nu vil Liberal Alliance arbejde for at udtræde af statsløsekonventionen på en hensigtsmæssig og ansvarlig måde.
Jeg var lige ved at sige, at det jo er lige ved, at der går inflation i det her med, at partier gerne vil melde, at de vil arbejde for at udtræde af forskellige ting, enten på en ordentlig måde eller på en hensigtsmæssig og ansvarlig måde.
Jeg er sådan set af den opfattelse, at det er bekymrende, at borgerlige ansvarlige partier, ovenikøbet et parti, der appellerer til at tage den fineste post i regeringen, nemlig statsministerposten, så her i dag, torsdag eftermiddag, melder, at man nu vil arbejde for at udtræde af statsløsekonventionen.
Jeg kunne jo spørge: Hvilke andre konventioner påtænker Liberal Alliance at man vil udtræde af?
Sandra Elisabeth Skalvig (LA), 2025-04-03:
I forhold til de konventioner, der ligger på indfødsretsområdet, så er det jo ikke nogen hemmelighed, at vi for kort tid siden, det er nok ved at være 14 dage siden, meldte ud, at vi også ønsker at arbejde for at udtræde af statsborgerretskonventionen.
Hans Andersen (V), 2025-04-03:
Men det er bekymrende, at et parti, Liberal Alliance, hvis formand sådan set gerne vil arbejde for at blive statsminister i det her land – det er jo sådan, jeg må tage det ned – nu har en ordfører, som melder, at man vil arbejde for at udtræde af konventioner med de konsekvenser, det har.
Det er, synes jeg, i forhold til den tid, vi befinder os i, et rigtig, rigtig bekymrende skridt, et ansvarligt borgerligt parti i dag melder at man vil tage.
Sandra Elisabeth Skalvig (LA), 2025-04-03:
Jeg mener, at det er uansvarligt at blive ved med at give statsborgerskaber til kriminelle og give statsborgerskaber til statsløse på alt for lempelige vilkår.
Vi aner ingenting om de her mennesker, vi aner ingenting om, hvorvidt de kan tale dansk, vi aner ikke, om de deler vores værdier.
Vi ved ingenting.
Så det synes jeg det er uansvarligt at blive ved med.
Brigitte Klintskov Jerkel (KF), 2025-04-03:
Tak til Dansk Folkeparti for at rejse den her vigtige debat, som handler om, hvem der får dansk statsborgerskab.
Det her handler bl.a. om et væsentligt spørgsmål om vores suverænitet, vores handlefrihed og vores ansvar som land.
Forslaget handler nemlig om, hvorvidt Danmark skal udtræde af FN's konvention om begrænsning af statsløshed.
Som konservative anerkender vi, at vi skal udfordre og afsøge rammerne for vores handlerum i forhold til de internationale konventioner.
Vi ser det som nødvendigt, at Danmark selv kan bestemme reglerne for tildeling af statsborgerskab, uden at vi bliver begrænset af internationale aftaler, der potentielt kan begrænse Folketingets handlefrihed.
Vi deler forslagsstillernes iver efter at gøre noget på konventionsområdet.
Konservative har selv stillet forslag om, at vi ikke ratificerer statsborgerretskonventionen ligesom bl.a. Frankrig, Spanien, Belgien m.fl., som stadig væk lever op til deres internationale forpligtelser.
Danmark skal kunne beskytte sine egne interesser og sikre, at vi ikke tvinges til at tildele statsborgerskab til personer, der ikke bør have det.
Et af de mere problematiske aspekter ved de nuværende regler er, at de kan føre til, at personer med kriminel baggrund eller forbindelser til ekstremisme får dansk statsborgerskab.
Men vi skal også være klare i, at vores prioriteter som land må ligge i at beskytte danskernes sikkerhed og værdier.
Vi ser den nuværende konvention som en ramme, der potentielt kan udfordre vores muligheder for at vælge, hvem vi vil give statsborgerskab.
I praksis er konventionen dog ikke en væsentlig barriere for den stramme udlændingepolitik, som vi Konservative har kæmpet for i mange år.
Det ændrer dog ikke på, at vi fortsat skal sikre, at vi har mulighed for at handle frit på områder, især når det drejer sig om personer, der ikke har tilknytning til Danmark eller vores samfund.
Som Konservative er vi også opmærksomme på, at en udtræden af konventionen kan have konsekvenser for Danmarks omdømme som land, der respekterer internationale aftaler om menneskerettigheder.
Vi skal finde den rette balance mellem at sikre vores handlefrihed og samtidig sikre, at vi fortsat er en ansvarlig og internationalt respekteret aktør.
Afslutningsvis vil jeg sige, at vi som konservative støtter forslagsstillernes ønske om at tage kontrol over statsborgerskabet og sikre, at det kun gives til personer, der kan bidrage til Danmark på en positiv og konstruktiv måde.
Samtidig anerkender vi de internationale forpligtelser, vi har, og vi må sikre, at vi handler på en måde, der ikke underminerer vores position som et ansvarligt og respekteret medlem af det internationale samfund.
Tak for ordet.
Jamen det er korrekt, at man i forhold til den her gruppe kan sige, at det er en bestemt gruppe, en mindre gruppe, som bliver ramt af den her statsløsekonvention, og den primære gruppe er vel nok statsløse palæstinensere, vil jeg tro.
Så det er rigtigt nok, at det er en forholdsvis lille gruppe.
Nu hørte jeg ordføreren før ridse nogle tal op, så det har man så åbenbart også nogle tal på.
Anders Kronborg (S), 2025-04-03:
Tak for det.
Jeg kunne godt tænke mig at spørge den konservative ordfører i forhold til den bombe, vil jeg næsten kalde det, der sprang her i salen for lidt siden, da det klart største borgerlige oppositionsparti, Liberal Alliance, klart og tydeligt tilkendegav, at de vil udmelde Danmark af internationale konventioner.
Det kommer fra et parti, der bejler til statsministerposten.
Kan Det Konservative Folkeparti se sig selv i sådan et regeringssamarbejde?
Brigitte Klintskov Jerkel (KF), 2025-04-03:
Det Konservative Folkeparti er meget optaget af, at vi får udfordret rammerne i forhold til de her konventioner, og vi har ligesom Liberal Alliance ventet utrolig længe og tålmodigt på, at regeringen ligesom skulle komme i arbejdstøjet.
Der skulle jo så gå over to år, før man begyndte at kigge på at lave en ansøgningsproces til den her konventionambassadør, som man så nu har ansat på deltid, hvilket jeg jo også synes sender et signal om, at man måske ikke sådan tager det helt alvorligt, hvad man ligesom har lovet i sit regeringsgrundlag.
Så jeg kan sådan set godt forstå, at Liberal Alliance er utålmodig på det her område, og at man ligesom trænger til, at der skal ske noget, for Konservative er også ved at være ret utålmodige.
Vi kom jo også selv med et forslag her for nylig, B 62, der så handlede om ratificering af statsborgerretskonvetionen.